CELEX: 
Language: sk
Date: 2021-10-18 00:00:00
Title: DELEGOVANÉ NARIADENIE KOMISIE (EÚ) …/… ktorým sa nariadenie Európskeho parlamentu a Rady (EÚ) 2018/848 dopĺňa o pravidlá vydávania doplnkových certifikátov, ktorými sa na účely vývozu osvedčuje nepoužívanie antibiotík v ekologickej poľnohospodárskej výrobe živočíšnych produktov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nadväznosti na prijatie nariadenia (EÚ) 2018/848, ktoré sa bude uplatňovať od 1. januára 2022, je potrebné prijať delegované nariadenie, ktorým sa uvedené nariadenie doplní stanovením vzoru doplnkového certifikátu, ktorým sa osvedčuje, že produkty ekologickej živočíšnej výroby sa vyrábajú bez použitia antibiotík. Je to nevyhnutné na uľahčenie prístupu prevádzkovateľov ekologickej poľnohospodárskej výroby z EÚ na trhy v určitých tretích krajinách, v ktorých sa vyžaduje, aby sa produkty ekologickej živočíšnej výroby vyrábali bez používania antibiotík. Prevádzkovatelia ekologickej poľnohospodárskej výroby z EÚ musia mať právnu istotu, pokiaľ ide o pravidlá, ktoré sa budú uplatňovať v tejto oblasti.
            
            
               2.KONZULTÁCIE PRED PRIJATÍM AKTU
            
            
               Tento akt bol predmetom dôkladných rozhovorov s členskými štátmi v rámci skupiny expertov pre ekologickú poľnohospodársku výrobu, ako aj s hlavnými organizáciami zastupujúcimi odvetvie ekologickej poľnohospodárskej výroby. Okrem toho boli informovaní aj partneri v rámci organizácie WTO a uskutočnili sa konzultácie so širokou verejnosťou.
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným aktom sa stanovuje vzor doplnkového certifikátu, ktorým sa na účely vývozu osvedčuje, že produkty ekologickej živočíšnej výroby sa vyrábajú bez použitia antibiotík.
            
            
               DELEGOVANÉ NARIADENIE KOMISIE (EÚ) …/…
            
            
               z 18. 10. 2021,
            
            
               ktorým sa nariadenie Európskeho parlamentu a Rady (EÚ) 2018/848 dopĺňa o pravidlá vydávania doplnkových certifikátov, ktorými sa na účely vývozu osvedčuje nepoužívanie antibiotík v ekologickej poľnohospodárskej výrobe živočíšnych produktov
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007
                  1
               , a najmä na jeho článok 44 ods. 2,
            
            
               keďže:
            
            
               (1)Niektoré tretie krajiny vyžadujú, aby sa produkty ekologickej živočíšnej výroby vyrábali bez použitia antibiotík. Aby sa prevádzkovateľom alebo skupinám prevádzkovateľov v Únii, ktorí chcú takéto produkty vyvážať, uľahčil prístup na trhy v týchto krajinách, mali by byť schopní preukázať nepoužívanie antibiotík úradným dokladom.
            
            
               (2)Podľa článku 35 nariadenia (EÚ) 2018/848 majú príslušné orgány alebo v náležitom prípade štátne alebo súkromné inšpekčné organizácie vydať certifikát každému prevádzkovateľovi alebo každej skupine prevádzkovateľov, ktorí oznámili svoju činnosť a dodržiavajú uvedené nariadenie. Prevádzkovateľ alebo skupina prevádzkovateľov by na osvedčenie toho, že produkty ekologickej živočíšnej výroby sa vyrábajú bez použitia antibiotík, mali mať možnosť požiadať uvedené príslušné orgány alebo v náležitom prípade štátne alebo súkromné inšpekčné organizácie o vydanie doplnkového certifikátu. Vzor tohto doplnkového certifikátu by sa mal stanoviť.
            
            
               (3)V záujme jednoznačnosti a právnej istoty by sa toto nariadenie malo uplatňovať odo dňa začatia uplatňovania nariadenia (EÚ) 2018/848,
            
            
               PRIJALA TOTO NARIADENIE:
            
         
         
            
               Článok 1
            
            
               Doplnkový certifikát, ktorým sa na účely vývozu osvedčuje nepoužívanie antibiotík v ekologickej poľnohospodárskej výrobe živočíšnych produktov
            
            
               Dotknutý príslušný orgán alebo v náležitom prípade príslušná štátna inšpekčná organizácia alebo súkromná inšpekčná organizácia vydá na žiadosť prevádzkovateľa alebo skupiny prevádzkovateľov, ktorí už majú certifikát uvedený v článku 35 nariadenia (EÚ) 2018/848, doplnkový certifikát, ktorým sa osvedčuje, že prevádzkovateľ alebo skupina prevádzkovateľov vyrobili produkty ekologickej živočíšnej výroby bez použitia antibiotík, ak je takýto certifikát potrebný na účely vývozu uvedených produktov z Únie. Vzor tohto doplnkového certifikátu je uvedený v prílohe k tomuto nariadeniu.
            
            
               Článok 2
            
            
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 1. januára 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 18. 10. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 150, 14.6.2018, s. 1.
               
            
      
    ---documentbreak--- 
      
         
         
            
               PRÍLOHA
            
            
               DOPLNKOVÝ CERTIFIKÁT, ktorým sa na účely vývozu osvedčuje nepoužívanie antibiotík v ekologickej poľnohospodárskej výrobe živočíšnych produktov
            
            
            
                     
                        1.Číslo dokladu: 
                     
                  
                  
                     
                        2.(vyberte príslušnú možnosť)
                     
                     
                        ·Prevádzkovateľ
                     
                     
                        ·Skupina prevádzkovateľov
                     
                  
               
                     
                        3.Meno/názov a adresa prevádzkovateľa alebo skupiny prevádzkovateľov:
                     
                  
                  
                     
                        4.Názov a adresa príslušného orgánu alebo v náležitom prípade štátnej inšpekčnej organizácie či súkromnej inšpekčnej organizácie prevádzkovateľa alebo skupiny prevádzkovateľov a číselný kód v prípade štátnej inšpekčnej organizácie alebo súkromnej inšpekčnej organizácie:
                     
                  
               
                     
                        5.Číslo certifikátu vydaného prevádzkovateľovi alebo skupine prevádzkovateľov podľa článku 35 nariadenia (EÚ) 2018/848 v súlade s prílohou VI k uvedenému nariadeniu:
                     
                  
               
                     
                        Tento certifikát bol vydaný na účely osvedčenia toho, že prevádzkovateľ alebo skupina prevádzkovateľov (vyberte príslušnú možnosť) vyrobili nasledujúce produkty ekologickej živočíšnej výroby bez použitia antibiotík:
                     
                     
                        1.………………….
                     
                     
                        2.………………….
                     
                     
                        3.………………….
                     
                     
                  
               
                     
                        6.Dátum a miesto:
                     
                     
                     
                        Meno a podpis v mene vydávajúceho príslušného orgánu alebo v náležitom prípade štátnej inšpekčnej organizácie či súkromnej inšpekčnej organizácie:
                     
                     
                  
                  
                     
                        7.Doplnkový certifikát platný od……….[vložte dátum] do……….[vložte dátum]